16.6.2009		1 (3)

OPERATIIVISEN YHTEISTYÖN KEHITTÄMINEN HARVAAN ASUTUILLA ALUEILLA

1.	Asettaminen	Sisäasiainministeriö on tänään asettanut työryhmän kehittämään sisäiseen turvallisuuteen liittyvää operatiivista yhteistyötä harvaan asutuilla alueilla. Työryhmästä käytetään nimitystä HARVA-työryhmä.

2.	Toimikausi	17.6.2009 - 31.12.2010.

3.	Tausta	Hallitus on ohjelmassaan sitoutunut edistämään harvaan asutun ja syrjäisen maaseudun kehittämistä muun muassa turvallisuutta parantaen. Sisäisen turvallisuuden ohjelma sisältää tähän liittyviä seuraavia kirjauksia:
•	Varmistetaan harvaan asuttujen alueiden turvallisuuspalvelut. 
•	Lisätään viranomaisten ja järjestöjen yhteistoimintaa erityisesti harvaan asutuilla alueilla.

Sisäasiainministeriö asetti 3.3.2009 sisäisen turvallisuuden strategisen ohjausryhmän, jonka toimikausi päättyy 31.3.2011. Ohjausryhmän tehtäviä ovat muun muassa sisäisen turvallisuuden strategisten linjausten valmistelu ja toimeenpanon ohjaus, sisäasiainministerin toimialan keskeisten linjausten valmistelu ja yhteensovittaminen sekä poikkihallinnollisen yhteistyön kehittäminen sisäisen turvallisuuden kysymyksissä.

Ohjausryhmä käsitteli kokouksessaan 2.4.2009 viranomaisten operatiivisen yhteistyön kehittämistä harvaan asutuilla alueilla. Ohjausryhmä päätti tämän työryhmän asettamisesta, konkreettisten kehittämistoimenpiteiden suunnittelemiseksi ja pilotoimiseksi nopealla aikataululla.

4.	Tavoitteet	Tavoitteena on harvaan asuttujen alueiden turvallisuuspalvelujen varmistaminen sekä operatiivisen yhteistyön kehittäminen. Harva-hankkeen myötä halutaan löytää uusia toiminnallisia keinoja tavoitteen saavuttamiseksi. 

Operatiivisella yhteistyöllä on pitkät perinteet. Sitä on myös kehitetty monelta osin. On tärkeää, että hyvät yhteistyökäytänteet tunnistetaan valtakunnallisesti ja että ne saadaan leviämään tarkoituksenmukaisella tavalla.

Hankkeen ensimmäisessä vaiheessa operatiivisen yhteistyön kehittämistä käsitellään sisäasiainministeriön hallinnonalan ja voimassaolevan lainsäädännön puitteissa, tavoitteena turvallisuuspalvelujen saatavuuden ja nopean avun varmistaminen. Kuitenkin jo tässä vaiheessa myös PTR-yhteistoiminta voidaan liittää käsittelyyn ja kokeilutoimintaan. Jatkossa harkitaan hankkeen laajentaminen kattamaan myös muut keskeiset yhteistyöviranomaiset ja järjestöt. Työn eri vaiheissa tarkastellaan lainsäädännön, hallinnollisten ohjeiden ja muun muassa koulutuksen kehittämistarpeita ja -mahdollisuuksia.

5.	Tehtävät	HARVA-työryhmän tehtävänä on:
•	selvittää harvaan asuttujen alueiden turvallisuuspalveluihin liittyviä hyviä yhteistyökäytäntöjä, 
•	suunnitella konkreettisia kehittämistoimenpiteitä SM:n hallinnonalan viranomaisyhteistyön kehittämiseksi harvaan asutuilla alueilla turvallisuuspalvelujen saatavuuden ja nopean avun varmistamiseksi sekä tarkastella toimia nykyisen lainsäädännön näkökulmasta (lainsäädännön kehittämistarpeiden tunnistaminen)
•	analysoida tarpeet ja mahdollisuudet lisätuen saamiseen muilta viranomaisilta ja järjestöiltä sekä toisaalta näille lisätuen antamiseen harvaan asutuilla alueilla turvallisuuspalvelujen saatavuuden ja nopean avun varmistamiseksi 
•	suunnitella perusteltuja lisätoimenpiteitä operatiivisen yhteistyön edelleen kehittämiseksi sekä tarvittaessa tehdä ehdotuksia lainsäädännön, hallinnollisten ohjeiden ja koulutuksen uudistamiseksi.
•	suunnitella ja koordinoida kehittämistoimien kokeilutoiminta (pilotointi). 

Työryhmän tehtävien toteuttamista edistetään työsuunnitelmassa nimettyjen ja työn edetessä nimettävien toimintamallien suunnitelmallisella kokeilutoiminnalla. Se rajataan alueellisesti Lapin ja Pohjois-Karjalan maakuntien alueille ja ajallisesti 1.7.2009 - 1.5.2010 väliselle ajanjaksolle. Kokeilutoiminta järjestetään voimassaolevan lainsäädännön puitteissa. Työryhmä antaa muut tarpeelliset ohjeet pilotoinnista.

6.	Organisointi	Työryhmään kutsutaan suostumuksensa perusteella seuraavat henkilöt:
•	Puheenjohtaja: valmiuskoordinaattori Olli Lampinen, sisäasiainministeriö
•	Jäsenet:
•	poliisitarkastaja Seppo Juvonen, sisäasiainministeriö, poliisiosasto
•	pelastusylitarkastaja Rami Ruuska, sisäasiainministeriö, pelastusosasto
•	everstiluutnantti Hannu Tervo, rajavartiolaitoksen esikunta
•	ylitarkastaja Pasi Vainio, sisäisen turvallisuuden sihteeristö

Kokeilutoiminnan yksityiskohtaista suunnittelua, toteuttamista ja raportointia varten nimetään työryhmän tueksi maakunnalliset yhteistyöryhmät, joihin kutsutaan suostumuksensa perusteella seuraavat viranhaltijat (alleviivatut toimivat puheenjohtajina):

Lappi:
•	Lapin rajavartioston komentaja
•	Lapin poliisilaitoksen päällikkö
•	Perä-Pohjolan poliisilaitoksen päällikkö
•	Lapin pelastusjohtaja
•	Lapin hätäkeskuksen johtaja

Pohjois-Karjala:
•	Pohjois-Karjalan rajavartioston komentaja
•	Pohjois-Karjalan poliisilaitoksen päällikkö
•	Pohjois-Karjalan pelastusjohtaja
•	Pohjois-Karjalan hätäkeskuksen johtaja

Alueelliset yhteistyöryhmät täydentävät itseään muun muassa sosiaali- ja terveystoimen ja tullin edustajilla sekä muilla tarvittavilla asiantuntijoilla.

7.	Muita asioita	Työryhmä voi kutsua kokouksiinsa ulkopuolisia asiantuntijoita kuultavaksi sekä tehtäväänsä liittyen tehdä tarkoituksenmukaisia perehtymismatkoja ja pitää yhteyttä tarpeellisiin sidosryhmiin (ministeriöt, keskusvirastot, järjestöt). 

Työryhmätyö tehdään virkatyönä. Kokouspalkkioita ei makseta. Kukin taustayhteisö vastaa henkilöstönsä ja toimialansa osalta mahdollisesti aiheutuvista erityiskustannuksista.

Työryhmä raportoi säännöllisesti sisäasiainministeriölle. Osastot huolehtivat asettamispäätöksen edellyttämästä ohjauksesta toimialallaan. 

Tämä asettamispäätös on käsitelty sisäasiainministeriön hallinnonalan yhteistoimintalautakunnassa 11.-15.6.2009 lausuntomenettelynä. On tarkoituksenmukaista, että asiaa käsitellään myös Lapissa ja Pohjois-Karjalassa ao virkakuntien yhteistoimintaelimissä.

8.	Lisätiedot	Lisätietoja antaa tarvittaessa valtiosihteeri Antti Pelttari (09-160 42802) ja valmiuskoordinaattori Olli Lampinen (09-160 42714, 0400-844918, olli.lampinen@intermin.fi).

Sisäasiainministeri 	Anne Holmlund

Kehittämisneuvos 	Harri Martikainen

JAKELU	Sisäasiainministeriön osastot ja erillisyksiköt
Työryhmän jäsenet
Alueellisten yhteistyöryhmien jäsenet

TIEDOKSI	Sosiaali- ja terveysministeriö
	Suomen Kuntaliitto
	Tullihallitus
	Hätäkeskuslaitos
Lapin lääninhallitus
	Itä-Suomen lääninhallitus